**ΘΕΜΑ : ΕΔ Π-Υ κάτω του 1.000.000 ευρώ**

Ημ/νία υποβολής ***05/04/2021***

**Ερώτηση : Επιτροπές διαγωνισμού έργων κάτω του ενός εκατομμυρίου**

Σχετικά με το άρθρο 221 του 4412/16 παρ. 8 για τις επιτροπές διαγωνισμού των δημοσίων συμβάσεων έργων σας παραθέτουμε το ακόλουθο ερώτημα, μπορούν στις επιτροπές διαγωνισμού για έργα κάτω του ενός εκατομμυρίου με κριτήριο ανάθεσης την πλέον συμφέρουσα προσφορά από οικονομική άποψη μόνο βάσει τιμής να συμμετέχουν οι προϊστάμενοι διεύθυνσης που δεν είναι εγγεγραμμένοι στο ΜΗΜΕΔ; ή υπάλληλοι κατηγορίας ΠΕ που δεν είναι τεχνικοί; (π.χ. Οικονομολόγοι)

**Απάντηση :**

Στο τελευταίο εδάφιο της περ. α, η τροποποίηση αφορά στις περιπτώσεις διαδικασιών σύναψης δημοσίων συμβάσεων έργων, προϋπολογισμού χαμηλότερου του ενός εκατομμυρίου (1.000.000,00) ευρώ, στις οποίες κριτήριο ανάθεσης αποτελεί η πλέον συμφέρουσα προσφορά από οικονομική άποψη μόνο βάσει τιμής. Ειδικότερα, προβλέπεται ότι η επιτροπή διαγωνισμού δύναται να αποτελείται **από υπαλλήλους της αναθέτουσας αρχής**, υπό την προϋπόθεση ότι **ένας, κατ’ ελάχιστον, εξ’ αυτών, είναι υποχρεωτικά τεχνικός, εγγεγραμμένος στο** Μητρώο Μελών Επιτροπών Διαδικασιών Σύναψης Δημόσιων Συμβάσεων Έργων (**Μη.Μ.Ε.Δ.**).

Σύμφωνα με το αρ. πρωτ.: 2339 / 16/04/2021 έγγραφο της ΕΑΑΔΗΣΥ «Διευκρινίσεις ως προς επιμέρους διατάξεις του ν. 4782/2021 (A’ 36). Τροποποίηση του ν. 4412/ 2016 και άλλες διατάξεις») :

*«Κατά συνέπεια, στις εν λόγω περιπτώσεις είναι δυνατή η συμμετοχή υπαλλήλων της αναθέτουσας αρχής****,***

* ***οι οποίοι δεν είναι υποχρεωτικά τεχνικοί****, αλλά κατέχουν άλλες ειδικότητες ή*
* *ακόμα κι αν είναι τεχνικοί (καταλαμβάνει και την περίπτωση των* ***Προϊσταμένων διεύθυνσης)*** *δεν απαιτείται να είναι εγγεγραμμένοι στο Μη.Με.Δ.»*

Συμπληρωματικά αναφέρουμε ότι οι Προϊστάμενοι διεύθυνσης στην περίπτωση έλλειψης προσωπικού, μπορούν να συμμετέχουν στην σύνθεση των Επιτροπών διαγωνισμού, υπό την προϋπόθεση της μη συμμετοχής τους στα Αποφαινόμενα Όργανα αλλά και της μη χρήσης υπογραφής τους ως απόρροια εκδιδομένης Απόφασης μεταβίβασης σχετικών αρμοδιοτήτων, στα πλαίσια προληπτικών μέτρων της αποφυγής σύγκρουσης συμφερόντων.